Zagreb, 22. svibnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Siniše Tomića, ravnatelja Agencije za lijekove i medicinske proizvode (u daljnjem tekstu: HALMED),** na 86. sjednici, održanoj 22. svibnja 2020.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Siniše Tomića, ravnatelja HALMED-a neće se pokrenuti, jer iz zaprimljene dokumentacije i očitovanja vezanih za predstavku u kojoj se iznosi sumnja na mogući sukob interesa člana Upravnog vijeća HALMED-a, sudjelovanja na kongresu u organizaciji Hrvatskog farmaceutskog društva, te davanja intervjua stručnom časopisu Pharmabiz, ne proizlazi da bi dužnosnik počinio neku od povredi odredaba ZSSI-a.**

Obrazloženje

U Povjerenstvu je dana 1. travnja 2019.g. pod brojem 711-U-1463-P-113/19-01-3 zaprimljena anonimna prijava mogućeg sukoba interesa podnesena protiv dužnosnika Siniše Tomića, ravnatelja HALMED-a, povodom koje se vodi predmet P-113/19.

U navedenoj prijavi se u bitnome navodi da je jedan član Upravnog vijeća HALMED-a u sukobu interesa jer je vlasnik medicinske ordinacije, te da će upravo on zajedno sa ………………, osigurati jedan od tri potrebna glasa za idući mandat dužnosnika. Navodi se da dužnosnik Siniša Tomić dužnost ravnatelja HALMED-a obnaša neetično, nezakonito i nestručno te da je narušio načela timskog rada, profesionalnosti, uvažavanja potrebe korisnika usluga, povjerljivosti osobnih podataka i informacija o poslovanju te odgovornog upravljanja imovinom i financijama kao i da Upravno vijeće u obavljanju poslova iz svojeg djelokruga postupa nesavjesno i neodgovorno.

Nadalje se iznosi da dužnosnik drugi glas u Upravnom vijeću namjerava osigurati od strane Hrvatskog farmaceutskog društva, budući da koristi sredstava HALMED-a kako bi podobnim osobama plaćao odlazak na konferenciju Hrvatskog farmaceutskog društva (plaćanje autobusa radi odlaska u Dubrovnik, dva noćenja u Dubrovniku, troškovi prehrane, dnevnice). Navodi se da treći glas člana Upravnog vijeća želi osigurati ili od predstavnika farmaceutske industrije, jer odlučuje da se u časopisu „Pharmabizu“ objavljuju plaćeni oglasi o poslovnim rezultatima HALMED-a uz koje je objavljeno 7 slika na kojima je dužnosnik ili da eventualno treći glas radi reizbora nastoji osigurati zapošljavanjem osoba koje su stekle diplomu na fakultetu na kojem je dužnosnik zaposlen kao sveučilišni profesor. Ističe da dužnosnik ne smije biti predsjednik Komisije za izbor kandidata, što predstavlja sukob interesa. Također se navodi da dužnosnik Siniša Tomić odabire nedovoljno stručne suradnike (………………… …………..), iako HALMED već ima zaposlene druge stručne osobe na poslovima za koju su navedene osobe odabrane kao njegovi savjetnici.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 31. ZSSI-a propisano je da su ravnatelji agencija i direkcija Vlade Republike Hrvatske te ravnatelji zavoda koje imenuje Vlada Republike Hrvatske dužnosnici u smislu odredbi ZSSI-a, stoga je i dužnosnik Siniša Tomić, povodom obnašanja dužnosti ravnatelja HALMED-a obvezan postupati sukladno odredbama ZSSI-a.

Povjerenstvo je radi stjecanja vlastitih saznanja mogućeg sukoba interesa te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo očitovanje od HALMED-a dopisom Broj: 711-I-778-P-113/19-02-17 od 5. travnja 2019.g. Navedenim dopisom zatraženo je očitovanje je li dužnosnik Siniša Tomić, kao osoba koja odgovara za zakonitost rada, zaprimao predstavke u kojima se iznose okolnosti eventualnog sukoba interesa na strani pojedinih članova Upravnog vijeća HALMED-a te je li po istima poduzimao bilo kakve radnje, jesu li pojedini članovi Upravnog vijeća HALMED-a boravili na konferenciji Hrvatskog farmaceutskog društva održanoj u Dubrovniku u 2019.g. i tko je o tome donio odluku, je li HALMED platio oglas o svom radu u časopisu Pharmabiz odnosno objavljuje li HALMED plaćene oglase u stručnim ili drugim časopisima.

HALMED se očitovao dopisom, KLASA: 050-02/19-01/5, URBROJ: 381-10-01/147-19-02 od 17. 5. travnja 2019.g. u kojem se navodi da je dužnosnik Siniša Tomić, ravnatelj HALMED-a zaprimio dana 1. travnja 2019.g. anonimnu predstavku naslovljenu „Otvoreno pismo Ravnatelju Agencije za lijekove i medicinske proizvode - Cirkulamo“, u kojoj se navodi da član Upravnog vijeća ima svoju ordinaciju te da nije prijavio sukob interesa. Također se navodi da je dana 11. travnja 2019. godine zaprimljen zahtjev za očitovanjem od strane Ministarstva zdravstva na anonimnu predstavku koja se odnosi na zakonitost rada ravnatelja HALMED-a, a u kojoj se predstavci navodi da ……………… prenosi informacije članu Upravnog vijeća ………., predsjedniku Hrvatske komore dentalne medicine, koji se osobno nalazi u sukobu interesa, a od njega HALMED nije tražio da se o tome očituje niti je isti sukob interesa prijavljen Ministarstvu zdravstva. Navodi se da je …………….. zaposlenica HALMED-a na radnom mjestu voditeljice Odjela za sigurnu primjenu lijekova i medicinskih proizvoda te da dugi niz godina poznaje navedenog člana Upravnog vijeća ……….., ali da osobno ne sudjeluje u radu niti utječe na sastav Upravnog vijeća HALMED-a kao i da je ………………, sukladno Zakonu o javnoj nabavi, dao izjavu o povezanostima s poslovnim subjektima. Ističe se da je popis trgovačkih društava s kojima HALMED ne smije sklapati ugovore dostupan na internetskim stranicama HALMED-a i da sukladno zakonima iz područja fiskalne odgovornosti svi članovi Upravnog vijeća daju svake godine izjavu o povezanim društvima.

Iznosi se da Hrvatsko farmaceutsko društvo svake četiri, odnosno pet godina, organizira Hrvatski kongres farmacije, koji je u 2019.g. održan od 4. do 7. travnja u Dubrovniku te da HALMED nije donio odluku o sudjelovanju odnosno nije snosio troškove boravka ili puta niti za jednog člana Upravnog vijeća na 6. Hrvatskom kongresu farmacije. Navodi se da je prema informacijama iz programa Kongresa, sudjelovao član Upravnog vijeća …………… …, ravnatelj Kliničke bolnice Dubrava, koji je držao predavanje pod nazivom „Novosti u liječenju dijabetesa - važnost kardiovaskularnog rizika", ali da HALMED nema saznanja o tome tko je snosio troškove njegovog sudjelovanja na navedenom skupu. Navodi se da su na tom Kongresu prisustvovali zaposlenici HALMED-a, koji su sudjelovali na skupu prvenstveno u svojstvu predavača, moderatora i izlagača postera te, manjim dijelom, u svojstvu pasivnih sudionika u svrhu edukacije, obzirom da HALMED ostvaruje kontinuiranu suradnju na području educiranja i informiranja s Hrvatskim farmaceutskim društvom, glavnim organizatorom predmetnog kongresa, i to za predavanja s područja regulative lijekova i medicinskih proizvoda u sklopu Sekcije za farmaceutsku regulativu Hrvatskog farmaceutskog društva (HFD). U dopisu se napominje da su stručnjaci iz HALMED-a aktivno sudjelovali na predmetnom kongresu u organizaciji i provedbi sesije „Regulativa lijekova pred novim izazovima", čime je HALMED ostvario i svoju Statutom propisanu zadaću provođenja informiranja i edukacije o lijekovima.

Vezano uz intervju objavljen s ravnateljem HALMED-a u časopisu Pharmabiz u studenom 2018.g., HALMED se očitovao da se ne radi o plaćenom sadržaju, već je navedeni prilog objavljen na inicijativu urednika tog časopisa, a HALMED je pružio informacije temeljem zahtjeva za pružanjem informacija zaprimljenog od urednika predmetnog časopisa povodom 15. obljetnice rada HALMED-a. Navodi se da je časopis Pharmabiz objavio i u travnju 2016.g. intervju s ravnateljem HALMED-a, povodom njegovog izbora za ravnatelja te da ni taj intervju nije bio plaćeni sadržaj uz napomenu da je Pharmabiz specijalizirani časopis koji redovito preuzima sadržaje s internetske stranice HALMED-a u svrhu što sveobuhvatnijeg informiranja dionika o području lijekova.

HALMED navodi da je zahtjeve za intervjuom ravnatelj HALMED-a zaprimio u proteklom razdoblju od više različitih specijaliziranih časopisa te da je sukladno ulozi HALMED-a da informira i educira, prema Zakonu o lijekovima i Statutu, svaki takav zahtjev prihvaćen te su pružene tražene informacije o radu HALMED-a. Tumači se da niti jedan intervju nije bio plaćeni sadržaj, već je svaki od njih proveden isključivo slijedom zamolbe urednika odnosno predstavnika časopisa te se iznosi da HALMED povremeno provodi oglašavanje, ali isključivo sadržaja javnozdravstvenog i informativnog karaktera (primjerice, u svrhu poticanja na prijavljivanja sumnji na nuspojave, promicanja važnosti čitanja upute o lijeku, osvješćivanja o opasnostima nedozvoljene primjene opioidnih lijekova, osvješćivanja o opasnostima od krivotvorenih lijekova), ali ne sadržaja usmjerenog na promicanje, bilo kojeg zaposlenika HALMED-a, kao ni samog ravnatelja.

Očitovanju HALMED-a prileži program 6. Hrvatskog kongresa farmacije s međunarodnim sudjelovanjem koji se održavao 4. do 7. travnja 2019.g. u Dubrovniku u organizaciji Hrvatskog farmaceutskog društva u suradnji s Farmaceutsko-biokemijskim fakultetom Sveučilišta u Zagrebu, na kojem je u svojstvu moderatora sudjelovao i dužnosnik Siniša Tomić te ispis elektroničke poruke od 23. listopada 2018.g. upućen HALMED-u kojim nakladnik časopisa Pharmabiz u svrhu obilježavanja 15 godina rada HALMED-a moli za održavanje intervjua s dužnosnikom Sinišom Tomićem.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a koji propisuje zabranjena djelovanja dužnosnika propisano je da dužnosnici ne mogu zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 216. stavkom 2. Zakona o lijekovima („Narodne novine“ 76/13., 90/14. i 108/18.) propisano je da Upravno vijeće ima pet članova.

Sukladno članku 14. stavku 3. Statuta HALMED-a predsjednika i članove Upravnog vijeća imenuje Vlada Republike Hrvatske na prijedlog ministra nadležnog za zdravstvo. Prema članku 21. Statuta Upravno vijeće imenuje i razrješava ravnatelja HALMED-a, koji se sukladno članku 23. stavku 1. Statuta imenuje na temelju javnog natječaja. Odredbama navedenog Statuta nije propisana situacija sukoba interesa za članove Upravnog vijeća HALMED-a, već je člankom 15. stavkom 2. Statuta propisano da Vlada Republike Hrvatske može razriješiti člana Upravnog vijeća prije isteka vremena na koje je imenovan ako sam to zahtijeva, ako svojim radom teže povrijedi ili više puta povrijedi zakon i druge propise koji se odnose na rad i obavljanje djelatnosti Agencije, ako svojim radom prouzroči štetu HALMED-u, ako bez opravdanog razloga kontinuirano ne sudjeluje u radu Upravnog vijeća, zbog nemogućnosti urednog obavljanja svoje dužnosti dulje od šest mjeseci, ako se ne pridržava smjernica i uputa osnivača te ako zanemaruje obveze koje iz članstva proizlaze.

U odnosu na situaciju sukoba interesa u kojoj se eventualno našao član Upravnog vijeća HALMED-a, Povjerenstvo utvrđuje da članovi navedenog tijela nisu dužnosnici u smislu članka 3. ZSSI-a koje bi u obnašanju dužnosti obvezivale odredbe tog Zakona. Stoga niti Povjerenstvo u ovome postupku nije utvrđivalo je li neki član Upravnog vijeća HALMED-a bio u sukobu interesa, već je li se dužnosnik Siniša Tomić u obnašanju dužnosti ravnatelja HALMED-a našao pod okolnostima koje bi upućivale da je bio u mogućoj povredi odredbi ZSSI-a.

Dužnosnik Siniša Tomić u obnašanju dužnosti ravnatelja HALMED-a nalazi se u podređenom i ovisnom položaju prema Upravnom vijeću, jer ga navedeno tijelo izabire na tu dužnost. Obzirom da članove Upravnog vijeća imenuje Vlada Republike Hrvatske na prijedlog ministra zdravstva te da prijedlog za razrješenje člana Upravnog vijeća može podnijeti ministar zdravstva, okolnosti koje bi eventualno mogle dovesti u sumnju zakonitost ili nepristranost postupanja člana Upravnog vijeća HALMED-a ističu se u predstavkama koje se podnose ministru zdravstva. Stoga se navodi zaprimljene predstavke u kojoj se ukazuje na mogući sukob interesa člana Upravnog vijeća, ne mogu dovesti u vezu s ovlastima koje povodom obnašanja navedene dužnosti ima dužnosnik Siniša Tomić niti radnji koje bi dužnosnik mogao poduzimati ukoliko bi mu se ukazivalo na takvu mogućnost.

Vezano za Hrvatski kongres farmacije koji je organiziralo Hrvatsko farmaceutsko društvo u Dubrovniku u razdoblju od 4. do 7. travnja 2019.g., iz očitovanja HALMED-a proizlazi da to državno tijelo nije platilo troškove boravka ili puta bilo kojem članu Upravnog vijeća, dok su na istom sudjelovali dužnosnik Siniša Tomić i službenici HALMED-a, u svojstvu polaznika, predavača i moderatora diskusija i predavanja, obzirom na statutarnu zadaću HALMED-a u provođenju informiranja i edukacije o lijekovima te na aktivnu suradnju na području educiranja i informiranja s Hrvatskim farmaceutskim društvom. Na tom je Kongresu sudjelovao i …………….., ravnatelj Kliničke bolnice Dubrava, ujedno član Upravnog vijeća koji je održao predavanje, ali HALMED navodi da im je nepoznato tko mu je platio troškove boravka i puta.

Konačno, u pogledu intervjua objavljenog s ravnateljem HALMED-a u časopisu Pharmabiz u studenom 2018.g., iz očitovanja i dokumentacije proizlazi da je isti objavljen na inicijativu tog časopisa povodom 15. obljetnice rada HALMED-a te da isti ne predstavlja plaćeni oglas u časopisu, već da se radi o specijaliziranom časopisu iz područja farmaceutske industrije odnosno da je taj intervju dat kako bi se stručna javnost upoznala o aktivnostima navedenog državnog tijela.

Slijedom navedenog, utvrđene činjenice koje se odnose na ovlasti ravnatelja HALMED-a i njegove podređenosti Upravnom vijeću vezano za zaprimljenu predstavku u kojoj se iznosi okolnosti mogućeg sukoba interesa člana Upravnog vijeća HALMED-a, sudjelovanja dužnosnika Siniše Tomića na stručnom skupu Hrvatskog farmaceutskog društva u Dubrovniku te njegova davanja intervjua specijaliziranom časopisu Pharmabiz, ne proizlazi da bi dužnosnik Siniša Tomić počinio neku od povredi odredaba ZSSI-a.

Okolnost da su se u HALMED-u zaposlile osobe koje su završile fakultet na kojem je dužnosnik nastavnik kao i okolnost da je dužnosnik bio predsjednikom ili članom Komisije koja je provodila radnje u postupku zasnivanja radnog odnosa u kojem su se prijavile takve osobe, ne ukazuje na moguću povredu ZSSI-a. Nadalje, okolnost da je dužnosnik nastavnik na istom fakultetu sa kojeg dolaze osobe koje se zapošljavaju u instituciji u kojoj obnaša javnu dužnost i tim povodom predsjednika natječajne komisije, ne upućuje da bi se radilo o međusobno povezanim osobama u odnosu na koje je dužnosnik pristran, pri čemu je i logično da navedene osobe iz područja biokemije i farmacije zasnivaju radni odnos u državnoj agenciji iz područja biokemije i farmacije, kojoj je na čelu stručna osoba iz istog područja.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Siniša Tomić, elektronička dostava
2. Objava na internetskoj stranici Povjerenstva
3. Pismohrana